杨基
赠别龚行义
楚龚风云姿，璞素玉不琢。
只身蹑双屐，十载食破研。
麻衣阅冬春，睥睨狐貉贱。
胸中何所蓄，经史子集传。
酒酣文思涌，强弩机发箭。
清真谢铅锸，越女巧笑倩。
纡盘珠九曲，精粹金百炼。
粲如星森罗，勇若军后殿。
吾党多英雄，气索皮肉战。
西风忽归来，尘土吹满面。
从容问所历，摇首不复辩。
但云秋水清，吴松净如练。
方同华表鹤，遽作幕上燕。
去住何太轻，弗得绊以线。
君材匪樗栎，名字已交荐。
渊泉暂蠖屈，雾雨终豹变。
贤达坎坷多，豪杰穷乏先。
嗟予书中蠹，髀消两目眩。
朝骑瘦马出，夕饱藜与苋。
志惭点尔狂，质匪由也喭。
猥遭周秦厄，不识舜禹禅。
因君动遐想，翅塌足若罥。
螺卮白瓷罂，聊为江渚饯。
回首芙蓉花，纷纷落红片。